Mária Švarbová

**Mária Švarbová** (* 6. máj 1988, Zlaté Moravce) je slovenská fotografka, ktorá je známa fotografovaním konceptuálnych sérií.

## Životopis
Mária Švarbová sa narodila v roku 1988 v Zlatých Moravciach, vyrastala v obci Slepčany a v súčasnosti žije a pôsobí v Bratislave na Slovensku. Vyštudovala reštaurátorstvo na Škole umeleckého priemyslu Josefa Vydru v Bratislave a archeológiu na Filozofickej fakulte Univerzite Konštantína Filozofa v Nitre. Profesne sa od roku 2010 venuje fotografovaniu, ktoré využíva ako prostriedok svojho umeleckého vyjadrenia. O Švarbovej fotografiách informovali médiá ako Vogue, Forbes, CNN a The Guardian. Fotografovala reklamné kampane pre medzinárodné spoločnosti ako Apple, Murata a Museum of Ice Cream v New Yorku. Švarbovej fotografie boli prezentované na výstavách v galériách a múzeách po celom svete. Mária Švarbová je držiteľkou prestížnych ocenení – patrí medzi laureátov Hasselblad Masters a je tiež členkou rebríčka Forbes 30 pod 30. 

## Tvorba
Švarbová vytvára nové prístupy vo fotografickom prejave, čím si jej práca získala medzinárodné uznanie. Jej fotografický štýl sa odchyľuje od tradičného portrétu a zameriava sa na experimentovanie v rámci priestoru, farby a atmosféry, pričom sa opiera o socialistickú architektúru verejných priestorov. Jedna z fotografií Švarbovej sa bola umiestnená na mrakodrap Taipei 101 na Taiwane a jej tvorba presiahla aj do módy, keď sa ňou inšpiroval španielsky módny dom Delpozo. Modelky a modely sú súčasťou priestoru a Švarbová sa ich snaží navzájom harmonizovať. Švarbová počas fotografovania spolupracuje s veľkým produkčným tímom scénografov, stylistov a kostýmových dizajnérov. Svoje typické výrazové prvky ako absenciu emócií, čisté línie, minimalistickú scénu, vyrovnané línie či pohľad spredu prvýkrát použila v sérii fotografií *Swimming Pool*.

#### Swimming Pool
Séria *Swimming Pool* zobrazuje plavkyne v pestrofarebných plavkách a gumených kúpacích čiapkach. Vôbec prvá plaváreň, ktorú zachytila Mária Švarbová v rámci jej dosiaľ najväčšieho konceptu *Swimming Pool*, sa nachádza v jej rodnom meste Zlaté Moravce – ide o 80 rokov starú plaváreň patriacu k miestnej strednej škole. Švarbová zachytila od roku 2014 vyše trinásť plavární po celom Slovensku, ktoré spolu tvoria fiktívny, zinscenovaný dokument. Inšpirovala ju funkcionalistická architektúra, čistota priestoru, atmosféra socializmu a za socializmu vybudovaných plavární. Na jej fotografiách sa často objavujú tabuľky so zákazmi na plavárňach. Fascinovalo ju, že v priestore, ktorý ma byť relaxačný, určujú, ako sa má človek správať.

## Ocenenia
* Hasselblad Master
*Forbes 30 pod 30

## Knihy
náhľad|261x261pixelů|Obal knihy ''Futuro Retro''
* Mária Švarbová: *Swimming Pool.* New Heroes and Pioneers, 2017. 
* Mária Švarbová: *Futuro Retro.* New Heroes and Pioneers, 2019. 
## Výstavy
Prehľad vybraných sólových a skupinových výstav.

* *Photo London Fair,* Artitled Contemporary, Londýn, Spojené kráľovstvo, 2024
* *Art Madrid Fair*, Gallery BAT, Madrid, Španielsko, 2024
* *London Auction 'ULTIMATE*', PHILLIPS, Londýn, Spojené kráľovstvo, 2023-2024
* *Remote Control*, Danubiana Meulensteen Art Museum, Bratislava, Slovensko, 2023
* *어제의 미래 (Futuro Retro)*, Seoul Arts Center - Hangaram Art Museum, Soul, Južná Kórea, 2022-2023
* *Fragile Concrete*, Kolektiv Cité Radieuse, Marseille, Francúzsko, 2021
* *20th Century Art: A Different Perspective*, Londýn, Spojené kráľovstvo, 2021
* *212 Photography Istanbul*, Istanbul, Turecko, 2020
* *Gilman Contemporary*, Ketchum, Idaho, USA, 2020
* Lotte Gallery Jamsil, Južná Kórea, 2019
* Contessa Gallery, Worth Avenue, Palm Beach, Florida, USA, 2019
* Minnesota Marine Art Museum, Minnesota, USA, 2019
* *ART Miami*, Contessa Gallery, Miami, USA, 2019
* *Asia Premiere Expo*, Art Angle Gallery, Taipei, Taiwan, 2018
* *Weather*, Daelim Museum, Soul, Južná Kórea, 2018
* Delpozo, Madrid a Londýn, Španielsko a Spojené kráľovstvo, 2017
* Leica Gallery, Miami, USA, 2017
* Vogue Italia, Miláno, Taliansko, 2016

## Referencie

Kategória:Slovenskí fotografi
Kategória:Osobnosti zo Zlatých Moraviec
Kategória:Absolventi Filozofickej fakulty Univerzity Konštantína Filozofa v Nitre